text: Landsby ved Vejle sat til salg
  18 juni 2010 kl. 13.34
  Kommunen har taget skolen, og nu siger beboerne i Andkær, at deres by er til salg. Her er en mulighed for at sælge det dyre parcelhus og købe en hel landsby i stedet for. Pris 2,1 millioner kroner for hele herligheden. Det skriver Vejle Amts Folkeblads netavis.
  - Kommunen har taget skolen fra os. Skolen er en del af byens eksistensgrundlag samtidig med, at det også er skolen, der får børnefamilier til at flytte Andkær, siger Emily Mikkelsen, der er talskvinde for borgerne i Andkær.
  
  Hurtigt tilbud
  Emily Mikkelsen er selv mor til to børn, et barn i skolen og et barn i vuggestuen samme sted.
  - Salgsprisen er 2,1 millioner kroner. En stor banner-reklame på Andkærvej gør opmærksom på det favorable tilbud, så man skal være hurtigt ude, siger Emily Mikkelsen til folkebladets net avis. 
  Hun har et glimt i øjet, noterer netavisen og antyder, at der måske er tale om en demonstration, snarere end et seriøst tilbud på ejendomsmarkedet. 
   
  Banner-reklamen skal også reklamere for en demonstration mod lukningen af skolen.
  